ئاژانس
خانمە گۆرانیبێژ هۆنیا کەمال یەکەمین ڤیدیۆکلیپی خۆی بە شێوازی دوێت بڵاو کردەوە و بە وتەی خۆێشی کارەکەیان شتێکی نوێیە کە زۆر کەس ناتوانێت قبووڵی بکات.
هۆنیا کەمال وتی: "پاش ئەوەی هونەرمەند ئاریۆس کەسێکی دەویست بۆ ئەوەی گۆرانییەکی دوێتی لەگەڵدا ئەنجام بدات، من داوای ئەوەم لێ کرد کە بەشداری لەگەڵدا بکەم و بە خۆشحاڵییەوە قبوڵی کرد، هەر بۆیه ڤیدیۆ کلیپی (من و تۆ)مان بەرهەم هێنا کە لە ئاوازی هونەرمەند ئاریاس خۆیەتی و سیمین چایچی هۆنراوەی بۆ داناوە."
هۆنیا کەمال لە بارەی تایبەتمەندیی بەرهەمەکەوە وتی: "ئەم کارەی ئێمە شتێکی تازەیە لە هونەری کوردیدا، چونکە زۆرکەس ئەو جۆرە کارەی بۆ هەزم ناکرێت و پێیان وایە جووڵە و هەڵسوکەوتی سۆزدارانەی ناو کلیپەکە لەگەڵ کولتووری کوردیدا ناگونجێت و یەکەمجارە کارێکی لەو جۆرە بکرێت، بە دڵنیاییەوە ئەمە دواکاری من نابێت و لە داهاتودا کاری دیکەشم دەبێت."
هۆنیا کەمال لە شاری سلێمانی لە دایک بووە و یەکێک بوو لەو کچانەی بەشداری لە پرۆگرامی کورد ئایدڵدا کرد، ئەم ڤیدیۆ کلیپەش یەکەمین بەرهەمی هونەریی بووە.